九月十日如漢州小獵於新都彌牟之間投宿民家
作者：陸游
朝代：宋

paragraphs: 適從卭州歸，又作漢州去。
天低慘欲雪，逰子悲歲暮。
十年辭京國，疋馬厭道路。
野火炎高岡，江雲暗空戍。
角弓寒始勁，霜鶻饑更怒。
邂逅成小獵，尺箠聊指呼。
北連武侯祠，南竝稚子墓。
合圍蹙窮鹿，設仗截狡兔。
壯哉带箭雉，耿介死不顧。
吾寧暴天物，戰法因得寓。
黄昏過民家，休馬燎裘袴。
割鮮盛燔炙，毛血灑庭戸。
老姥亦復奇，汛掃邀我駐。
丈夫儻未死，千金酬此遇。